લાવણ્ય ફોન કરતી ત્યારે પણ તેની વાતોમાં દેવલી આમ ને દેવલી તેમ… આવા ચાર-પાંચ વાર વાકય તો આવી જ જતાં. દેવલીએ અહીં સ્વતંત્રતા મળતી હતી એટલે તે દિવસે ને દિવસે ખીલતી જતી હતી. નીલાબેન અને યોગેનભાઈની લાગણીને લીધે તે નોકરાણી છે એ વાતનો તેને ખ્યાલ જ નહોતો. તે કયારેક ટીવી સામે ગોઠવાઈ જતી તો કયારેક રમવા દોડી જતી. નીલાબેન તેની નાદાનિયતને નજરઅંદાજ કરી લેતાં. આજે પણ દેવલી આરામથી કાર્ટૂન નેટવર્ક જોતી હતી. રસોડામાંથી નીલાબેને તેને બૂમ પાડી પણ દેવલીએ જવાબ ન આપ્યો. ફરી નીલાબેને બૂમ પાડી, ‘દેવલી… ઓ… દેવલી સાંભળે છે કે નહી ? જરા અહીં આવ તો…’ દેવલી તો ટોમ એન્ડ જૅરી જોવામાં મશગૂલ. અકળાયેલા નીલાબેને રસોડામાંથી બહાર આવીને જોયું કે દેવલી આરામથી કાર્ટૂન નેટવર્ક જોઈ રહી હતી.